Martin Henriksen (DF), 2006-05-18:
Vi vidste godt, at dette forslag ville komme.
I kølvandet på Muhammedkrisen kommer nu det uundgåelige: SF og sikkert også andre partier vil på baggrund af de snæversynede danskere iværksætte initiativer, som skal gøre os mere tolerante, mere forstående og i realiteten mere naive.
SF vil tilmed have en gruppe udenlandske iagttagere til at holde øje med danskerne.
Det mener vi ikke at der er brug for.
Hvad der derimod mangler, er fokus på dansk kultur og på dansk historie.
Man er så optaget af at skabe forståelse for andre kulturer, at man glemmer at gøre børn og unge her i Danmark fortrolige med den danske kulturarv, man glemmer at skabe forståelse for Danmark, og i forbindelse med Muhammedkrisen burde man måske gøre lidt mere ud af at skabe forståelse for demokrati i den muslimske verden.
Det indlysende synes jeg bliver overset, nemlig at hvis vi taler om forholdene herhjemme, indebærer integrationen, at de, der skal integreres, skal gøres fortrolige med det danske samfund, skal forstå danskerne og skal forstå, hvad det er, vi værdsætter, og hvad det er, vi holder af.
I Københavns Kommune kan man opleve muslimske børn, der i offentlige skoler ikke må tegne, synge og danse på grund af kulturelle og religiøse dogmer.
Deres forældre stiller krav, og de bliver i alt for høj grad imødekommet, fordi vi skal være ordentlige verdensborgere og udvise forståelse.
Når jeg ser sådan nogle eksempler, må jeg sige, at så får jeg det dårligt, og så skammer jeg mig faktisk over, at vi ikke gør det godt nok, og at Folketinget vælger at lægge fokus der, hvor Folketinget vælger at lægge fokus nu, i stedet for på den store opgave, vi har at løfte herhjemme i forbindelse med integrationen.
Jeg er tilhænger af, og Dansk Folkeparti er tilhænger af og ønsker sådan set også, at danskerne har forståelse for andre lande og for andre kulturer.
Forståelse og tolerance er set med mine øjne en del af det danske værdisæt, det er ikke universelle værdier.
Det er i øvrigt ganske rigtigt, at andre nationer og kulturer deler disse værdier med danskerne, men det gør ikke værdierne mindre danske, det gør dem heller ikke universelle, og det er langtfra alle folk, nationer og religioner, der deler disse værdier med danskerne og den vestlige verden.
I Dansk Folkeparti ønsker vi inderligt, at indvandrere og deres efterkommere i Danmark får forståelse for det danske samfund, for vores kultur og for vores demokratiske principper.
Der er dog, og gudskelov for det, indvandrere, også muslimer, som forstår danskerne og anerkender værdien af de danske værdier.
Problemet er bare, at hvis de bliver for danske, og hvis de reklamerer for meget med det, risikerer de at blive udstødt af deres familie og af deres omgangskreds, og nogle bliver faktisk slået ihjel.
Folketinget bliver nødt til at forstå, at en vellykket proces hen imod samhørighed og nationalt sammenhold er betinget af en massiv indsats fra Folketingets side, og at denne indsats skal sikre en større forståelse for og fortrolighed med den danske kulturarv.
Forudsætningen for at kunne begå sig i en globaliseret verden er et solidt kendskab til ens egne forudsætninger og ens egne grundlæggende principper, og efter Dansk Folkepartis mening skal vi fra politisk side fokusere på det.
Danskerne har noget, der skal holdes fast i, og jeg synes, der skal tages et opgør med det, som nogle betegner som for meget fokus på dansk kultur og snæversyn.
Jeg synes ikke, danskerne har noget at skamme sig over.
Tværtimod har danskerne grund til at være stolte over vores folkestyre, vores kultur, vores historie og vores traditioner.
Nu kommer så den store overraskelse, og det er, at Dansk Folkeparti ikke kan støtte forslaget, da vi tager det som udtryk for mistillid til det danske folk.
Vi opfatter forslaget som et forsøg på at nedprioritere dansk kultur og opprioritere tomme og intetsigende begreber som universelle værdier og verdensborgerskab osv., så det bliver et tak, men nej tak.
Så skal jeg huske at sige på vegne af Venstre, som skulle sige på vegne af De Konservative, at de heller ikke kan støtte beslutningsforslaget.
Det falder altså, og gudskelov for det.